CELEX: 62020TN0567
Language: bg
Date: 2020-09-10 00:00:00
Title: Дело T-567/20: Жалба, подадена на 10 септември 2020 г. — ML/Комисия

3.11.2020   
            
            
               BG
            
            
               Официален вестник на Европейския съюз
            
            
               C 371/25
            
         
      Жалба, подадена на 10 септември 2020 г. — ML/Комисия
      (Дело T-567/20)
      (2020/C 371/29)
      Език на производството: френски
      
         Страни
      
      
         Жалбоподател: ML (представители: L. Levi и M. Vandenbussche, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да обяви настоящата жалба за допустима и основателна,
               
            и съответно:
      
                  —
               
               
                  да отмени решението на Комисията от 30 юни 2020 г. за отхвърляне на офертата на жалбоподателя в процедура за възлагане на обществена поръчка №o[поверително] (1) ,
               
            
                  —
               
               
                  да присъди обезщетение за претърпените от него вреди, състоящи се в загубата на възможността офертата му да бъде оценена и да му бъде възложена поръчката, които се оценяват на 1 500 000 EUR за период от десет години,
               
            
                  —
               
               
                  да постанови плащане на символична сума от 1 EUR като обезщетение за вреди, която обаче подлежи на промяна в хода на производството,
               
            
                  —
               
               
                  да осъди Комисията да заплати съдебните разноски.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание — неизпълнение на задължението за мотивиране. Жалбоподателят счита в това отношение, че мотивите на оспорваното решение са непълни, по-специално по отношение на критерия за икономически и финансови възможности.
               
            
                  2.
               
               
                  Второ основание — нарушение на спецификациите и явна грешка в преценката. Съгласно оспорваното решение жалбоподателят не отговаря нито на критериите за икономически и финансови възможности, нито на критериите за технически и професионални възможности. Жалбоподателят обаче счита, от една страна, че представеното от него гаранционно писмо е трябвало да доведе ответника до заключението, че критерият за икономически и финансови възможности е изпълнен. От друга страна, що се отнася до критерия за технически и професионални възможности, жалбоподателят счита, че е изпълнил критерия, съгласно който е бил длъжен да докаже управлението на поне две регистрирани стопанства [поверително] или с друга еквивалентна регистрация.
               
            
                  3.
               
               
                  Трето основание — нарушение на правото на защита и на принципа на добра администрация, прогласени от член 41 от Хартата на основните права на Европейския съюз, и нарушение на принципа на пропорционалност и на точка 18.7 от приложение I към Финансовия регламент (2). Според жалбоподателя ответникът е основал решението си на информация, която не се е съдържала в документацията във връзка с поканата за представяне на оферти, и относно която не му е дал възможност да изрази мнението си преди да произтекат вредоносните последици. Освен това жалбоподателят добавя, че ако ответникът е считал, че дружеството гарант не отговаря на приложимите критерии за подбор, той е трябвало да изиска замяната му, а не да отхвърля офертата изцяло.
               
            
         (1)  Заличени поверителни данни.
      
         (2)  Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г.,стр. 1).